ก.ล.ต. สุดเฮี๊ยบ! สอย “ทริปเปิ้ล เอ พลัสฯ” หลังทำงานสะเพร่า
ก.ล.ต. สุดเฮี๊ยบ! สอย "ทริปเปิ้ล เอ พลัสฯ" หลังทำงานสะเพร่า
29 ก.ย. 2559

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งพักงานบริษัท ทริปเปิ้ล เอ พลัส แอดไวเซอรี่ และการทำหน้าที่ผู้ควบคุมการปฏิบัติงานของ นายตระกูล เฮงสกุล เป็นเวลา 1 ปี 6 เดือน หลังจากตรวจสอบพบว่า บริษัท ทริปเปิ้ล เอ และนายตระกูล เฮงสกุล บกพร่องในการปฏิบัติหน้าที่อย่างมีนัยสำคัญ เนื่องจากไม่ตรวจสอบหรือสอบทานข้อมูล (ทำ due diligence) จนสิ้นสงสัยเกี่ยวกับผู้ถือหุ้น ผู้มีอำนาจควบคุม และผู้มีส่วนร่วมในการบริหารกิจการที่แท้จริงของบริษัทผู้ขออนุญาต ซึ่งในกรณีนี้มีข้อน่าสงสัยเกี่ยวกับความสัมพันธ์ของบริษัทผู้ขออนุญาตกับบริษัทอีกแห่งหนึ่งหลายรายการ เช่น ใช้ชื่อบริษัทที่คล้ายกัน ผู้ถือหุ้นใหญ่ของบริษัทดังกล่าวร่วมค้ำประกันหนี้เงินกู้สถาบันการเงินให้บริษัทผู้ขออนุญาต รายการซื้อขายสินค้า การเช่าและซื้ออาคารสำนักงานและโรงงาน หรือจ้างบุคคลในตระกูลผู้ถือหุ้นใหญ่ของบริษัทดังกล่าวมาทำงานให้บริษัทผู้ขออนุญาต เป็นต้น
โดยข้อบกพร่องดังกล่าวทำให้การเปิดเผยข้อมูลในแบบ filing ไม่ถูกต้อง และทำให้ผู้ขออนุญาตเสนอขายหุ้นต่อประชาชนอาจไม่มีคุณสมบัติตามหลักเกณฑ์ที่กำหนด เนื่องจากข้อมูลเกี่ยวกับผู้ถือหุ้น ผู้มีอำนาจควบคุม และผู้มีส่วนร่วมในการบริหารกิจการที่แท้จริงของบริษัทที่ออกหลักทรัพย์ต้องสะท้อนการมีอำนาจการควบคุมและส่วนได้เสียของผู้ถือหุ้นที่แท้จริง เพราะเป็นข้อมูลส่วนสำคัญที่ผู้ลงทุนใช้ในการตัดสินใจลงทุน  นอกจากนี้ ยังอาจกระทบกับมาตรการอื่นที่กำหนดเพื่อคุ้มครองผู้ถือหุ้นรายย่อย อาทิ การเปิดเผยและการอนุมัติการทำรายการที่เกี่ยวโยงกันและการรายงานการถือหุ้นของผู้บริหาร
ทั้งนี้ข้อบกพร่องข้างต้นของบริษัท ทริปเปิ้ล เอ และนายตระกูลฯ เป็นการไม่ปฏิบัติตามประกาศสำนักงานว่าด้วยการให้ความเห็นชอบที่ปรึกษาทางการเงินและขอบเขตการดำเนินงาน  นอกจากนี้ ระบบงานของบริษัท ทริปเปิ้ล เอ ยังขาดความรัดกุมในการกลั่นกรองการทำงานของผู้ควบคุมฯ ที่เหมาะสมเพียงพอ ทำให้ไม่สามารถปฏิบัติงานที่ปรึกษาทางการเงินและควบคุมการปฏิบัติงานของผู้ควบคุมให้เป็นไปตามมาตรฐานวิชาชีพได้  ก.ล.ต. จึงสั่งพักการให้ความเห็นชอบเป็นที่ปรึกษาทางการเงินรายบริษัท ทริปเปิ้ล เอ และผู้ควบคุมรายนายตระกูล เป็นระยะเวลา 1 ปี 6 เดือนนับตั้งแต่วันที่ 29 กันยายน 2559
สำหรับกรณีนี้ผู้ขออนุญาตได้ยุติการยื่นคำขออนุญาตเสนอขายหลักทรัพย์ และไม่ได้เสนอขายหลักทรัพย์ต่อประชาชนแต่อย่างใด       
 